b"\n_START_ARTICLE_\nMarjan Dolgan (novinar)\n_START_SECTION_\n\xc5\xbdivljenje in delo\n_START_PARAGRAPH_\nPo o\xc4\x8detovi smrti in kon\xc4\x8danem 4. razredu ljudske \xc5\xa1ole v rojstnem kraju se je leta preselil v Ljubljano in se vpisal v gimnazijo. Italijanski fa\xc5\xa1isti so ga marca 1942 v Ljubljani aretirali in poslali v tabori\xc5\xa1\xc4\x8de Gonars, od tam pa februarja 1943 v \xc2\xbbbattaglione speciale\xc2\xab\xc2\xa0v San Pier d'Agliana pri Pistoii ter nazadnje na Sardinijo, kjer so po italijanski kapitulaciji posebne bataljone osvobodili Ameri\xc4\x8dani. Po re\xc5\xa1itvi iz ujetni\xc5\xa1tva je napravil te\xc4\x8daj za poro\xc4\x8dnika in postal komandir \xc4\x8dete ter sodeloval pri glasilu Na\xc5\xa1a zvezda, ki so ga izdajale slovenske \xc4\x8dete v Prekomorskih brigadah in v Port de Boucu re\xc5\xbeiral Klop\xc4\x8di\xc4\x8devo enodejanko Mati. Oktobra 1945 se je vrnil v Trst in 1947 maturiral na Slovenski realni gimnaziji. Novembra 1947 je nastopil slu\xc5\xbebo pri listu Primorski dnevnik, najprej kot \xc5\xa1potni urednik, nato kot kronist in nazadnje kot urednik gospodarskih novic. Vklju\xc4\x8dil se je tudi v Prosvetno dru\xc5\xa1tvo \xc5\xa0kedenj-Servolina in z dramati\xc4\x8dnim odsekom ve\xc4\x8dkrat igral na doma\xc4\x8dem odru, s skupino pa je tudi gostoval v tr\xc5\xbea\xc5\xa1ki okolici in pri mladinskih radijskih oddajah Radia Trst. Isto\xc4\x8dasno pa je deloval tudi v \xc5\xa1portnem dru\xc5\xa1tvu \xc5\xa0kedenj-Savolina. Nastopal je kot orodni telovadec ter bil vaditelj \xc5\xbeenske in mo\xc5\xa1ke telovadne vrste. V atletiki je bil prvak Svobodnega tr\xc5\xbea\xc5\xa1kega ozemlja (STO) v skoku v vi\xc5\xa1ino ter v teku na 110 m z ovirami. Z reprezentanco STO je septembra 1947 nastopil na Balkanskih \xc5\xa1portnih igrah v Ljubljani."